text: Mand sigtet for sex-overgreb på barn fundet død i sin celle
  12 januar 2018 kl. 14.26
  En mand, der er sigtet for overgreb på en 14-årig pige, er fredag fundet død i Kolding Arrest, skriver lokalavis.
  En mand blev fredag morgen fundet død i arresten i Kolding.
  Det oplyser Michael Weiss, politiinspektør ved Sydøstjyllands Politi, til Randers Amtsavis.
  Ifølge avisen er der tale om en 37-årig mand, som torsdag blev varetægtsfængslet for gentagne voldtægtsforsøg og andre seksuelle forhold end samleje mod en mindreårig pige.
  Den oplysning ønsker politiet dog ikke at bekræfte.
  - Jeg vil ikke kommentere på, hvem den pågældende person er, eller hvad der mere konkret er sket. Men vi undersøger sagen, siger politiinspektøren til Randers Amtsavis.
  Den 37-årige mand blev i torsdagens grundlovsforhør sigtet for flere forsøg på voldtægt af den mindreårige pige, oplyste senioranklager Birgitte Ernst.
  Manden, der nægtede sig skyldig, blev varetægtsfængslet i foreløbigt fire uger. Han valgte at kære fængslingen til landsretten.
  